#### FARSKÝ LIST

**12.september 2022 – 18.september 2022, číslo 470**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Už tu pre nás niet miesta***

***========================***

*"Túžim zomrieť a byť s Kristom, a to by bolo oveľa lepšie" (Flp 1, 23). Kto by mu to zalieval?*

*Dnes lepšie ako inokedy vidíme svet plný zla, vraždenie, nenávisti, lúpenie, klamu, závisti, zrady, nedôvery, žiadostivosti, špiny, hlúposti, lakomstva, bezcitného sebectva, bezohľadnosti, ... a súčasne vidíme, že mu niet pomoci. Máme liek, poznáme ho a sami užívame - ale pacient si myslí, že je zdravý, liek považuje za jed a na nás hľadí ako na vrahov... "Pane, kto uveril tomu, čo sme hlásali" (Jn 12, 38)? "Keď sa rúcajú základy, čože môže spravodlivý urobiť?" Pán prebýva vo svojom svätom chráme, Pán tróni na nebesiach. Jeho oči hľadia na úbožiaka" (Ž 11, 3-4). A tak už len tam sa upina naša nádej. Tu, na zemi, sa stále viac cítime ako zviera v klietke, ako vo väzení, ako v blázinci, prinútení vidieť príliš veľa príliš desivých vecí uprostred hulákajúceho spitého davu - "... bola oblečená do purpuru a šarlátu, vyzdobená zlatom, drahými kameňmi a perlami a v rukách mala zlatý pohár, plný ohavností a nečistoty svojho smilstva. Na čele mala napísané meno, tajomstvo: "Veľký Babylon, matka smilstva a ohavností zeme." I videl som ženu spitú krvou..." (Zjv 17,4-6).*

*Kedysi by nám to nevadilo. Kedysi by sme sa sami do toho zapojili a pridali. Pripadalo by nám to normálne. Niečo dokonca zábavné a zaujímavé. Ale už nie. Čím viac poznávame, zažívame iné, Krista, tým viac je nám toto všetko neznesiteľné. Nedivíme sa mníchom a pustovníkom, že aj takto opustili svet, aby uprostred neho vytvorili hoci malý ale predsa ostrov záchrany a normality. My sami "radšej sa chceme vzdialiť z tela a bývať u Pána" (2Kor 5, 8 ) - a cestou pozbierať, koho môžeme, ako Pavol pred nami, keď píše, že "pre všetkých som sa stal všetkým, aby som zachránil aspoň niektorých. A všetko robím pre evanjelium, aby som mal na ňom podiel" (1Kor 9, 22-23).*

*Je čas kričať, volať, naliehať - "a ešte mnohými inými slovami ich zaprisahával a povzbudzoval: "Zachráňte sa z tohoto zvrhlého pokolenia!"" (Sk 2, 40), "vyjdite spomedzi nich, oddeľte sa, hovorí Pán, a nečistého sa nedotýkajte; a ja vás prijmem a budem vaším Otcom a vy budete mojimi synmi a dcérami, hovorí všemohúci Pán" (2Kor 6, 17-18), "nemajte účasť na jalových skutkoch tmy, radšej ich odhaľujte" (Ef 5, 11).*

*Sme Ecclesia emigrans, ľud na odchode, účastníci skutočného Exodu, veľkej evakuácie, ktorí "podľa jeho prísľubu očakávame nové nebo a novú zem, na ktorých prebýva spravodlivosť" (2Pt 3, 13).*

*A ak túto bolesť cítime už aj my - akú musel, musí cítiť Kristus, svätý a nepoškvrnený, keď všetko toto bral, berie na seba, keď ostáva uprostred sveta - ako Cesta pre nás?*

*A tak, ako Jeho, aj nás: Túžba tiahne k Nebu, odísť preč, preč z tohto desivého sveta, preč z tohto šialenstva, domov, do Neba - ale láska nás ešte drží ostať a pracovať. "Ak žiť v tele znamená pre mňa plodnú prácu, … s istotou viem, že zostanem a budem s vami všetkými na váš osoh a radosť z viery" (Flp 1, 22,25). Túžime odísť domov, ale pre lásku sa nezdráhame ostať a slúžiť každému, kto zatúži odísť ako my. Ale mysľou, srdcom sme už odsťahovaní, už sme opustili svet, sme v ňom, ale už nie z neho. Aj to je dôvod, prečo sa zhromažďujeme - ako pozemskí emigranti nútení žiť mv cudzine - aby sme aspoň medzi sebou vytvorili cirkev, farnosť, spoločenstvo z iného sveta uprostred tohto sveta, kúsok Vlasti uprostred cudziny!*

*"Ste silní, Božie slovo ostáva vo vás a premohli ste Zlého. Nemilujte svet, ani to, čo je vo svete. Ak niekto miluje svet, nie je v ňom Otcova láska. Veď nič z toho, čo je vo svete, ani žiadostivosť tela, ani žiadostivosť očí, ani honosenie sa bohatstvom, nie je z Otca, ale zo sveta. A svet sa pominie, aj jeho žiadostivosť. Kto však plní Božiu vôľu, ostáva naveky." (1Jn 2, 14-17)*

*"A nermúťte sa, lebo radosť v Pánovi je vaša sila!" (Neh 8, 10)*

***Boží Pokoj...***

***==================***

*... je pokojom spočinutia. A tým sa líši od pokoja, či skôr len akéhosi uspokojenia, upokojenia vo svete. "Pokoj vám zanechávam, svoj pokoj vám dávam. Ale ja vám nedávam, ako svet dáva. Nech sa vám srdce nevzrušuje a nestrachuje" (Jn 14, 27).*

*Je to Pokoj, keď všetko konečne dosadne na svoje miesto, všetky túžby a priania sú naplnenie a všetok strach a obavy preč a niet viac pre ne miesta ani dôvodu a človek konečne nachádza svoj večný a trvalý Domov a ním je sám Boh. "Je dokonané" (Jn 19, 30).*

*Mlčanie, pôst, chudoba čiže jednoduchosť sú znakmi tohto Pokoja. Životom anjelov. Znakom, že všetko je naplnené a uspokojené a nič viac už netreba, iba tá trocha pre telo, nateraz, na chvíľu, kým aj ono nebude pretvorené.*

*Navykáme si na tento nový stav, osvojujeme si tento nový Pokoj, učíme sa tomu - nie zo slov, ale skúsenosťou, tým že doň v Duchu vstupujeme, ako aj hovorí Písmo, že "kto vošiel do jeho pokoja, aj on si odpočinul od svojich diel ako Boh od svojich. A do pokoja vchádzame my, čo sme uverili" (Hebr 4, 10.3). Preto, ako vraví Ježiš, len Duch nás môže naučiť to podstatné, pretože sa to nedá odovzdať slovami, iba skúsenosťou.*

*Vďačnosťou, oddanosťou do tohto Pokoja vchádzame. Láskou v ňom zotrvávame.*

***Prosto láska. To je všetko.***

***=========================***

*Viera nám otvára bránu ku skúsenosti Božej moci a sily, ako aj Písmo svedčí: "Tu sa dotkol ich očí a povedal: "Nech sa vám stane, ako ste uverili." A oči sa im otvorili" (Mt 9, 29-30). Ale zázraky a znamenia ešte nie sú ani spása, ani Boží Život, ani Nebo. Viera nám ale otvára cestu aj k láske, ako opäť vysvetľuje Písmo, že "my, čo sme uverili, spoznali sme lásku, akú má Boh k nám. Boh je láska; a kto ostáva v láske, ostáva v Bohu a Boh ostáva v ňom" (1Jn 4, 16). A tak "milujeme, pretože on prvý miloval nás" (1Jn 4, 19). A ako už bolo povedané, ak milujeme, ostávame v Bohu a Boh v nás. A na tomto skutočne záleží!*

*Láska je tá, ktorá nás vovádza do Neba a jeho blaženosti! Božiu lásku prijímame len úmerne tomu, ako my sami odpovedáme na túto lásku svojou láskou. Sme nekonečne a do krajnosti milovaní Bohom, ale je to naša láska a veľkosť nádej lásky k Bohu, ktorá určuje, koľko a či vôbec niečo z tejto lásky prijmeme a zakúsime. Láska je brána do Neba. Samo Písmo tak učí, počúvajme:*

*"Boh je láska; a kto ostáva v láske, ostáva v Bohu a Boh ostáva v ňom. " (1Jn 4, 16)*

*"A že ostávame v ňom a on v nás, poznávame podľa toho, že nám dal zo svojho Ducha." (1Jn 4, 13) "A... Božia láska je rozliata v našich srdciach skrze Ducha Svätého, ktorého sme dostali. " (Rim 5, 5) "Kto ostáva v ňom, nehreší; kto hreší, ten ho nevidel, ani nepoznal. … Kto sa narodil z Boha, nepácha hriech, lebo v ňom ostáva jeho semeno; a nemôže hrešiť, pretože sa narodil z Boha" (1Jn 3, 6.9) - pretože nedokáže konať ba čo i len myslieť na niečo či chcieť niečo, čo by zarmútilo Milovaného. Sám už po ničom netúži, veď je plný Boha - ale keby aj, nikdy by nevykonal niečo, čím by Milovaného zarmútil! A tak kvôli sebe nemá dôvod na hriech, kvôli Nemu zase hrešiť už ani nedokáže. Je svätý. Sú veci, ktoré sa už viac zjednodušiť nedajú. Láska je práve takou. "Milovať budeš Pána, svojho Boha, z celého svojho srdca, z celej svojej duše, z celej svojej mysle a z celej svojej sily" (Mk 12, 30). Toto je vzorec Neba. Keď takto milujeme, úplne a celí, sme úplne a celí v Nebi. Takto to je. Milovať. Prosto milovať Boha. Milovať Boha, ktorý sa pre nás stal človekom, aby sme Ho mohli takto milovať a On bol naším Ženíchom a my Jeho nevestou, manželkou Baránkovou. Prosto sa do Neho takto zamilovať, hlboko, vášnivo. To je všetko. Toto je kresťanstvo. Toto je tajomstvo vykúpenia. "Preto ti hovorím: Odpúšťajú sa jej mnohé hriechy, lebo veľmi miluje. Komu sa menej odpúšťa, menej miluje" (Lk 7, 47). Sola caritas.*

*Tak, ako Boh dáva samého Seba - nie pre zásluhy, nie kvôli spravodlivosti, nie z povinnosti či podlžnosti, ale len a jedine z čírej proste Lásky, tak aj my tento Dar prijímame a sme schopní žiť len a jedine z lásky, s láskou a v láske a skrze lásku. Preto je láska všetkým a preto bez lásky nemá cenu ani hodnotu nič, ani viera - veď "aj diabli veria, a trasú sa" (Jak 2, 19)! "Keby som hovoril ľudskými jazykmi aj anjelskými, a lásky by som nemal, bol by som ako cvendžiaci kov a zuniaci cimbal. A keby som mal dar proroctva a poznal všetky tajomstvá a všetku vedu a keby som mal takú silnú vieru, že by som vrchy prenášal, a lásky by som nemal, ničím by som nebol. A keby som rozdal celý svoj majetok ako almužnu a keby som obetoval svoje telo, aby som bol slávny, a lásky by som nemal, nič by mi to neosožilo. … A tak teraz ostáva viera, nádej, láska, tieto tri; no najväčšia z nich je láska." (1Kor 13, 1-3.13) Bez lásky je kresťanstvo bremenom na zatratenia. S láskou a v láske je rozkošou a životom v Nebi už teraz! Bez viery nie je možná láska, a daj bez lásky je viera mŕtva a zbytočná.*

***Tvoje je konanie, ovocie je vec Otca***

***===============================***

*Života sa začína, až keď človek v Bohu úplne stratí seba. Vlastne nie seba. V skutočnosti nájde seba - tým, že stratí a opustí svoje Ego, formované žiadostivosťou a strachom a upnuté na seba v sebastrednosti, čiže filautii. Okolo nás je toľko vecí, na každom kroku, všade je pohyb, rast, vzrušenie. Boh hovorí: "Hľa, ja robím čosi nové, teraz to klíči, nebadáte" (Iz 43, 19)? A my nebadáme - lebo sme zahľadení na seba, do seba, stále riešime seba. Tam preč je detská zvedavosť, kedy sme neriešili seba (lebo veď rodičia sa starajú, tak načo?) a miesto toho sme s doširoka otvorenými očami žasli a žili.*

*Teraz znovu máme Otca. A my sa musíme znovu naučiť byť deťmi, aby sme mohli objaviť, vidieť krásy a zázraky Božieho sveta, toho skutočného, Božieho Kráľovstva, bez toho, aby boli nahradené umelým svetom, ktorý si v mysli vytváralo naše Ego, svetom pokrúteným strachom, žiadostivosťou a sebastrednosťou. Preto tá výzva: "Veru, hovorím vám: Ak sa neobrátite a nebudete ako deti, nevojdete do nebeského kráľovstva" (Mt 18, 3).*

*"Konaj tak, akoby všetko záviselo iba od Boha," hovorí sv. Ignác z Loyoly - lebo všetko naozaj iba od Neho závisí! Naše je konanie, Jeho sú výsledky.*

*Ego koná kvôli výsledkom a práca je mu bremenom, ako to Adamovi predpovedal Boh: "Nech je prekliata zem pre teba; s námahou sa z nej budeš živiť po všetky dni svojho života. Tŕnie a bodľačie ti bude rodiť a ty budeš jesť poľné byliny" (Gn 3, 17-18). A naopak, Božie dieťa koná pre radosť z konania a nesužuje ho strach a úzkosť o výsledky, lebo tie závisia od jeho Otca a je tak o ne postarané. Vracia sa tak do Raja, hoci uprostred sveta, sám srdcom žije v Raji, kde platilo, že "vzal Pán, Boh, človeka a umiestnil ho v raji Edenu, aby ho obrábal a strážil" (Gn 2, 15) a sama táto práca bola radosťou a rozkošou, účasťou na Bohu v Božom svete. A tak s radosťou konáme, najlepšie ako vieme, lebo v tom je rozkoš konania o dokonalosti. A nie sme ustarostení o výsledky a ovocie, lebo to je starosť nášho Otca, ako pochopil už Apoštol a napísal: "ja som sadil, Apollo polieval, ale vzrast dal Boh" (1Kor 3, 6). Veď sme spolupracovníci Boha a Boh, náš Otec, pracuje s nami! Úbohý človek, ktorý pracuje sám a namiesto radosti konania sa musí starať o výsledky a zažíva sklamania a úzkosti!*

*Len si to predstavte! Hlásame Evanjelium, slúžime, pracujeme v Cirkvi ale aj doma, aj vo svete - lebo nás to baví! Nie pre výsledky, tie sú príjemný bonus a či ich vidíme alebo nie - lebo niekedy jeden sadí a iný žne - je nám to jedno. Konáme plní radosti zo samého konania, slobodní od všetkého a pre všetko - a výsledky nechávame na Boha, ktorý "dáva rozsievačovi semeno a chlieb na jedenie, [On] dá a rozmnoží vaše osivo a dá vzrast plodom vašej spravodlivosti" (2Kor 9, 10).*

*Úbohé Ego, ustarostené o výsledky! Ten najdôležitejší pôst je pôst od Ega.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **12.9.** | Svätý hieromučeník Autonomos | | | |
| 8.00 |  |  | |
| **Ut**  **13.9.** | Pamiatka založenia chrámu svätého vzkriesenia Krista a nášho Boha  Predprazdenstvo Povýšenia úctyhodného a životodarného Kríža  Svätý hieromučeník Kornélius Stotník | | | |
|  | 18.00 zo sviatku  \*ZBP Mária s rodinou (r.Bohačova) |  | |
| **St**  **14.9.** | **Povýšenie úctyhodného a životodarného Kríža** | | | Odporúčaný sviatok  Zdržanlivosť od mäsa  Myrovanie |
| 18.30 +Jaroslav (r.Dragulova) |  | 17.00 | |
| **Št**  **15.9.** | Presvätá Bohorodička Spolutrpiteľka  Svätý veľkomučeník Nikita | | | Štátny sviatok |
|  |  |  | |
| **Pi**  **16.9.** | Svätá všechválna veľkomučenica Eufémia | | | |
|  |  | 18.00 +Ján (r.Pavučkova) + panychýda | |
| **So**  **17.9.** | *Sobota po Povýšení; svätá mučenica Sofia a jej dcéry Viera, Nádej a Láska* | | | |
|  | 9.00 +Pavol (r.Červeňakova) + panychýda |  | |
| **Ne**  **18.9.** | **Pätnásta nedeľa po Päťdesiatnici**  **Nedeľa po Povýšení**  Prepodobný otec Eumenios Divotvorca, gortynský biskup | | |  |
| 9.15 \*ZBP Anna s rodinou (r.Rudyova) | 7.30 \*za farnosť | 11.00 | |

***Úmysel modlitby****: za mier na Ukrajine a vo svete.*

*Sviatosť manželstva chcú prijať:*

*Lukáš Pavučok, gr.kat., bývajúci v Merníku a Ivana Fejková, gr.kat. bývajúca v Davidove. Ohlasujú sa po tretí krát.*

*JUDr. Matúš Vilenik, gr.kat. bývajúci v Čičave a Denisa Cibuľašová, rim.kat., bývajúca v Čičave. Ohlasujú sa po druhý krát.*

*Do 18.9. prebieha prvé kolo volieb do hospodárskej rady. Hlasovacie lístky vhadzujte do pripravenej schránky.*